Ha a korábbi alvázvédelem és üregvédelem kezelés szakszerűen lett elvégezve - azaz megfelelően elő lett készítve a felület, valamint az esetleges kisebb-nagyobb rozsdásodások megfelelően kezelve lettek előtte - abban az esetben nincs akadálya, hogy az alváz- és üregvédelem kezelést ismét elvégezzük. Ezzel felfrissítve a korábbi bevonatot a felületen, és meghosszabbítva a korrózió elleni védelmet.
A probléma mindig ott kezdődik, ha egy korábbi alváz- és üregvédő kezelés nem megfelelően lett elvégezve, ha nem jó a korábbi bevonat tapadása már a felületen, vagy ha a korábbi alvázvédő bevonat alatt rozsdásodik az autó. Ezekben az esetekben csak akkor végezhető el egy újabb kezelés, ha a korábbi védőrétegek előtte eltávolításra kerülnek a problémás részeken, hogy alatta rendbe rakjuk az alvázat, amennyire lehet elvégezzük a felület tisztítását és rozsdátlanítását. Ha nincs rendbe rakva a felület, akkor nem érdemes újabb bevonatot felhordani, mert azzal csak a védőréteg(ek) alatt rozsdásodna tovább az autó, úgy pedig kidobott pénz az egész.
A dolog nehézségét az adja, hogy ezeket a korábbi problémás bevonatokat teljes egészében eltávolítani már nem lehet a felületről manuális munkával, csak ipari tisztítással (homokszórással, szárazjégszórással) lehet a lehető legoptimálisabb mértékben eltávolítani, ami egy nagyon költséges eljárás, és itt már az alváz restaurálásáról beszélünk árban is. Illetve lehetnek olyan részek amikhez az autó fő szerkezeti elemeinek megbontása nélkül egyáltalán nem lehet hozzáférni.  Véleményünk szerint a legtöbb esetben nem is feltétlenül indokolt az ilyen fajta költséges eljárás. Az esetek többségében elegendő a bevonatok részleges eltávolítása és manuális rozsdátlanítás a felületen, hogy az autó alvázának az élettartama jelentősen meghosszabbodjon, és optimális legyen az alváz- és üregvédelem kezelés elvégzése. Tehát amit egy ilyen autó esetében tenni lehet és érdemes, hogy a lehető legnagyobb gondossággal feltárjuk, azokat a problémás részeket, ahol a korábbi bevonat alatt rozsda található, eltávolítjuk ezeket a régi bevonatokat azokon a helyeken, és rozsdátlanítjuk/passziváljuk a felületet. Persze sajnos ilyenkor mindig maradhatnak olyan részek amik számunkra is rejtve maradnak a korábbi réteg alatt, de egy szakavatott-sokat látott szem nagy valószínűséggel felismeri azokat a részeket ahol probléma lehet a korábbi védőréteg alatt. Erre utaló árulkodó jel lehet ha a korábbi védőréteg helyenként fel van hólyagosodva és/vagy ki van repedezve, ha a védőrétegen már átüt a rozsda barnás-sárgás színe, illetve ha a bevonat alatt és az illesztéseknél folyik a rozsda lé. Ha ilyenkor a bevonatokat felkapargatjuk, ott látszik, hogy a meghámozott rész alatt terjeszkedik a rozsda.
További kérdéses pont ilyenkor az is, hogy a meglévő alvázvédő bevonatra, milyen anyaggal lehet rádolgozni. Nem minden típusú bevonatra lehet felhordani akármilyen más alvázvédő anyagot. Annak érdekében, hogy optimális legyen az alvázvédelem és a bevonatok tapadása, sokszor javaslatot szoktunk tenni, hogy milyen típusú kezelést lenne érdemes választani ha problémás a felület.
Ha azt tapasztaljuk az alváz- és üregvédelem kezelés alkalmával, hogy egy nem megfelelő korábbi védőréteg van az alvázon, ami befolyásolja az általunk elvégzendő munka eredményességét, abban az esetben előzetesen egyeztetünk erről az autó tulajdonosával. Megoldási javaslatot teszünk a problémára, árajánlatot küldünk e-mailben a várható többlet költségekről, valamint fotókat készítünk, hogy az autótulajdonos is lássa, hogy miket tapasztaltunk.